DECIZIA COMISIEI
din 6 iunie 2008
de modificare a apendicelui B la anexa VII la Actul de aderare a Bulgariei și a României în ceea ce privește anumite unități din sectoarele cărnii, cărnii de pasăre, peștelui și laptelui și produselor lactate din România
[notificată cu numărul C(2008) 2400]
(Text cu relevanță pentru SEE)
(2008/465/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special anexa VII capitolul 5 secțiunea B subsecțiunea I litera (e),
întrucât:
(1)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1) și Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2) prevăd anumite cerințe structurale care trebuie îndeplinite de unitățile care intră în domeniul de aplicare al acestor regulamente.
(2)
Anexa VII capitolul 5 secțiunea B subsecțiunea I litera (a) la Actul de aderare a Bulgariei și a României prevede că anumite cerințe structurale stabilite prin regulamentele în cauză nu se aplică unităților din România enumerate în apendicele B la anexa VII la Actul de aderare până la 31 decembrie 2009, sub rezerva respectării anumitor condiții.
(3)
Atât timp cât aceste unități sunt în tranziție, produsele provenind de la acestea ar trebui introduse numai pe piața internă sau utilizate pentru prelucrare ulterioară în unitățile din România aflate în tranziție.
(4)
Apendicele B la anexa VII la Actul de aderare a Bulgariei și a României a fost modificat prin Deciziile 2007/23/CE (3) și 2007/710/CE (4) ale Comisiei.
(5)
În România, anumite unități din sectoarele cărnii, cărnii de pasăre, peștelui și laptelui și produselor lactate și-au încheiat procesul de modernizare și sunt acum în deplină conformitate cu cerințele legislației comunitare. În plus, anumite unități și-au încetat activitatea. Prin urmare, aceste unități ar trebui eliminate de pe lista unităților aflate în tranziție.
(6)
Prin urmare, apendicele B la anexa VII la Actul de aderare a Bulgariei și a României ar trebui modificat în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Unitățile enumerate în anexa la prezenta decizie se elimină din apendicele B la anexa VII la Actul de aderare a Bulgariei și a României.
Articolul 2
Prezenta decizie se adresează statelor membre.
Adoptată la Bruxelles, 6 iunie 2008.